钦定古今图书集成/明伦汇编/宫闱典/第090卷 > 淮阳公主 下嫁王承庆 > 郑国庄穆公主 下嫁张茂宗
## 钦定古今图书集成/明伦汇编/宫闱典/第090卷 > 淮阳公主 下嫁王承庆 > 郑国庄穆公主 下嫁张茂宗

按《唐书公主列传》：“郑国庄穆公主，始封义章，下嫁张
孝忠子茂宗。薨，加赠及谥。”

按《旧唐书张孝忠传》：“孝忠子茂宗，以父荫累官至光
禄少卿同正。贞元三年，许尚公主，拜银青光禄大夫，
本官驸马都尉，以公主幼，待年十三。属茂宗母亡，遗
表请终嘉礼。德宗念茂昭之勋，即日授云麾将军，起
复授左卫将军同正驸马都尉。谏官蒋乂等论曰：‘自
古以来，未闻有驸马起复而尚公主者’。上曰：‘卿所言，
古礼也。如今人家往往有借吉为婚嫁者，卿何苦固
执’？”又奏曰：“臣闻近日人家有不甚知礼教者，或女居
父母服，家既贫乏，且无强近至亲，即有借吉以就亲
者。至于男女借吉婚娶，从古未闻。今忽令驸马起复
成礼，实恐惊骇物听。况公主年幼，更俟一年出降，时
既未失，且合《礼经》。”太常博士韦彤、裴堪曰：“伏见驸马
都尉张茂宗犹在母丧，圣恩念其无母，遗表所请，许
公主出降，仍令茂宗即吉就婚者。伏以夫妇之义，人
伦大端，所以《关雎》冠于诗首者，王化所先也；天属之
亲，孝行为本，所以齐斩五服之重者，人道之厚也。圣
人知此二端，为训人之本，不可变也。故制婚礼，上以
承宗庙，下以继后嗣。至若墨衰夺情，事缘金革。若使
茂宗释衰服而衣冕裳，去垩室而为亲迎，虽云辍哀
借吉，是亦以凶渎嘉。伏愿抑茂宗亡母之请，顾典章
不易之义，待其终制，然后赐婚。”德宗不纳，竟以义章
公主降茂宗。自是以戚里之亲，颇承恩顾。元和中，为
闲厩使，俄授左金吾卫大将军。长庆二年，检校工部
尚书，“兼兖州刺史、御史大夫，充兖海沂节度等使，加
检校兵部尚书。太和五年，入为左金吾卫大将军，充
左卫使，转左龙武统军”，卒。